**Andrej Jurjevitsj Vervejkin** (russisk: Андрей Юрьевич Вервейкин) (født 3. januar 1966) er en kasakhstansk tidligere skihopper som konkurrerte internasjonalt for Sovjetunionen, SUS og det uavhengige Kasakhstan i årene 1983-1996.

I junior-VM i Kuopio 1983 ble han nummer 22, året etter fikk han 46.-plass i Trondheim. Hans beste internasjonale mesterskap var senior-VM i Lahtis 1989, der han ble nummer 5 i stor bakke, 8 i normalbakke og var på det sovjetiske laget som ble nummer 4 i lagkonkurransen. I VM i skiflyging i Vikersund 1990 kom han på 35.-plass. VM i Val di Fiemme 1991 ga 13.-plass i stor bakke, 31.-plass i normalbakke og 10.-plass for det sovjetiske laget i lagkonkurransen.

Etter oppløsningen av Sovjetunionen i 1991 konkurrerte Vervejkin for Samveldet av uavhengige stater i OL i Albertville i 1992. Han fikk 29.-plass i stor bakke, 32.-plass i normalbakke, og SUS-laget kom på 11.-plass i lagkonkurransen. Fra og med sesongen 1992/93 konkurrerte han for det uavhengige Kasakhstan. I VM i Falun 1993 ble han nummer 39 i normalbakke, 60 (av 63 deltakere) i stor bakke, og det kasakhstanske laget ble nummer 12 av 14 lag i lagkonkurransen. De slo likevel både Russland og Ukraina, og ble best av de tidligere sovjetrepublikkene. Vervejkins siste store internasjonale mesterskap var OL på Lillehammer i 1994, der han ble nummer 24 i normalbakke og 37 i stor bakke. Kasakhstan deltok ikke i lagkonkurransen i det mesterskapet.

I verdenscupen var Vervejkins beste sammenlagtplasseringer 16 i 1990/91 og 18 i 1989/90. Hans beste plassering i enkeltrenn i verdenscupen var 4.-plass i normalbakken i Lake Placid 1. desember 1990. Vervejkins beste plassering sammenlagt i den tysk-østerrikske hoppuka kom i 1987/88, da han ble nummer 19.

Sammenlagtplasseringer i verdenscupen (poeng til de 15 beste i hvert renn til og med sesongen 1992/93, deretter poeng til de 30 beste):

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| År | 1982/83 | 1984/85 | 1985/86 | 1986/87 | 1987/88 | 1988/89 | 1989/90 | 1990/91 | 1991/92 | 1992/93 | 1993/94 | 1994/95 | 1995/96 |
| Plassering | - | - | 70 | 76 | 63 | - | 18 | 16 | - | - | 87 | - | - |

Sammenlagtplasseringer i Hoppuka:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| År | 1984/85 | 1986/87 | 1987/88 | 1988/89 | 1989/90 | 1990/91 | 1991/92 | 1992/93 | 1993/94 | 1995/96 |
| Plassering | 69 | 39 | 19 | 27 | 29 | 31 | 42 | 49 | 40 | 59 |

Andrej Vervejkin ble fem ganger sovjetisk mester og vant den sovjetiske cupen to ganger. Han var på det kasakhstanske laget som vant lagkonkurransen i Asialekene i Harbin 1996, for øvrig hans siste internasjonale renn. I senere tid har Andrej Vervejkin vært president for det kasakhstanske skihoppforbundet.

Referanser
----------

1. ↑  Летающий лыжник: Краткий исторический справочник развития прыжков на лыжах с трамплина и лыжного двоеборья в Республике Казахстан (besøkt 14. mars 2016)
2. ↑  Prosport: Андрей Вервейкин: «С трудом отстояли мировой старт!» Arkivert 14. mars 2016 hos Wayback Machine. (27. januar 2016, besøkt 14. mars 2016)

Hovedkilde
----------

* Adam Kwieciński: Hoppresultater Andzey Verveikin (besøkt 14. mars 2016)

Eksterne lenker
---------------

* (en) Andrej Vervejkin – Olympedia Rediger på Wikidata

* (en) Andrej Vervejkin – Sports-Reference (OL-resultater – arkivert) Rediger på Wikidata

* (en) Andrej Vervejkin – FIS (kombinert) Rediger på Wikidata

* (en) Andrej Vervejkin – FIS (skihopping) Rediger på Wikidata